লাগাতার বিতর্কের মুখে অবশেষে মুখ খুললেন আমির খান। বুধবার একটি বিবৃতি দিয়ে আমির খান জানিয়ে দিলেন, তাঁর অথবা তাঁর স্ত্রী কিরণ রাওয়ের দেশ ছাড়ার কোনও ইচ্ছে নেই। নিজের অবস্থানে যে তিনি অনড়, তা-ও এদিন স্পষ্ট করে দিয়েছেন। বলেছেন, তাঁর বাড়ির বাইরে যে বিক্ষোভ চলছে, সেই বিক্ষোভ তাঁর বক্তব্যকেই মান্যতা দেয়। সেই সঙ্গে আমির জানান, ‘‘যাঁরা আমার সমালোচনা করছেন, তাঁদের সাফ বলে দিতে চাই, ভারতীয় হিসেবে আমি গর্বিত।’’ নিজের বিবৃতি রবীন্দ্রনাথ ঠাকুরের ‘‘চিত্ত যে ভয়শূন্য...’’ দিয়ে শেষ করেছেন তিনি।
এর আগে আমির খানের সুরে সুর মেলান অস্কারজয়ী সুরকার এ আর রহমান। তিনিও বলেন, দেশে অসহিষ্ণুতা বাড়ছে। কয়েকমাস আগে একটি মুসলিম গোষ্ঠী তাঁর বিরুদ্ধে ফতোয়া জারি করেছিল। সেই প্রসঙ্গ টেনে রহমান বলেন, আমিরের মতো পরিস্থিতির মুখোমুখি হতে হয়েছে তাঁকেও।
ইরানি ছবি ‘‘মহম্মদ, মেসেঞ্জার অফ গড’’ ছবির সুর দিয়েছিলেন রহমান। মুম্বইয়ের রাজা অ্যাকাডেমি তাঁর বিরুদ্ধে ফতোয়া জারি করে। দিল্লি এবং উত্তর প্রদেশের মুখ্যমন্ত্রীরা শেষ মুহূর্তে রহমানর কনসার্ট বাতিল করেন।
যদিও বিশ্ব হিন্দু পরিষদের তরফে রহমানের কাছে ধর্মান্তকরণের প্রস্তাব যায়। তাঁকে বলা হয় ‘‘ঘর ওয়াপসি’’-তে যোগ দিতে।
তবে বিরোধিতার সুরও এদিন ছিল উচ্চগ্রামে। বর্ষীয়ান অভিনেতা ওম পুরি বলেন, ‘‘আমির এবং ওর স্ত্রী এমন ভাবনাচিন্তা করে জেনে আমি অবাক হয়েছি। অসহিষ্ণুতা নিয়ে আমিরের প্রতিক্রিয়া মেনে নেওয়া যায় না। অনেক বাড়িয়ে বলা কথা।’’
এর সঙ্গেই তিনি যোগ করেন, ‘‘দাদরিতে যা ঘটেছে, সর্বত্র তার সমালোচনা হয়েছে। কিন্তু এই ধরনের বিচ্ছিন্ন ঘটনার জন্য কি আমরা দেশ ছেড়ে চলে যাব?’’
অভিনেতা বিবেক ওবেরয় বলেন, ‘‘আমি আমির খানকে শ্রদ্ধা করি। তবে ভারত অসহিষ্ণু দেশ, সে কথা মানি না।’’
এদিকে উত্তরপ্রদেশের বিজেপি প্রধান লক্ষ্মীকান্ত বাজপেয়ী বলেন, ‘‘ভারত যদি অসহিষ্ণু দেশই হত, তাহলে কিরণ রাওয়ের সঙ্গে বিয়েই হত না আমিরের।’’ বিজেপির মুখপাত্র এমজে আকবর বলেছেন, ‘‘আমির গোটা দেশকে অপমানিত করল। এটা খুবই দুঃখজনক।’’ এখানেই থেমে থাকেননি তিনি। আমিরকে প্রশ্ন করে বলেন, ‘‘কোন দেশে তুমি থাকতে চাও? ওয়াশিংটন না লন্ডন? কোথাও কিন্তু আজান শুনতে পাবে না।’’
এর আগে মঙ্গলবার প্রধানমন্ত্রী নরেন্দ্র মোদীর ‘স্বচ্ছ ভারত প্রকল্পে’র ব্র্যান্ড-দূত আমির অসহিষ্ণুতা নিয়ে মুখ খোলায় লাইন দিয়ে আক্রমণে নেমে পড়েন একাধিক কেন্দ্রীয় মন্ত্রী। পটনা এবং ইলাহাবাদে বিজেপি কর্মী-সমর্থকেরা তাঁর ছবিতে কালি মাখান। মুম্বইয়ে আমিরের বাড়ির সামনে বিক্ষোভ দেখায় হিন্দু সেনা। যার জেরে কেন্দ্রীয় পর্যটন মন্ত্রকের ‘ইনক্রেডিবল ইন্ডিয়া’র দূতের বাড়ির সামনে প্রহরার ব্যবস্থা করতে হয় পুলিশকে।
এমনকী, দেশের ‘সম্মানহানি’র অভিযোগ (যে অভিযোগ বিজেপি’রও) তুলে নয়াদিল্লির অশোক নগর থানায় আমিরের বিরুদ্ধে এফআইআর করেন উল্লাস পি আর নামে এক তথ্যচিত্র নির্মাতা। তাঁর বক্তব্য, ‘‘তারকারা যদি দেশের শান্তি এবং সমৃদ্ধিতে সহায়তা করতে না পারেন, তাহলে অসহিষ্ণুতার কথা বলে মানুষকে ভয় পাইয়ে দেওয়াও উচিত নয়।’’ আমির যে অ্যাপের ব্র্যান্ড-দূত, সেই ‘স্ন্যাপডিল’ অ্যান্ড্রয়েড অ্যাপের বিরোধিতা করে টুইটারে ‘অ্যাপওয়াপসি’ হ্যাশট্যাগে প্রচার চলছে। সাড়াও যথেষ্ট।
অন্যদিকে, আমিরের বক্তব্যকে ‘অস্ত্র’ করে কেন্দ্রকে নিশানা করেছেন রাহুল গাঁধী-সহ তামাম বিরোধী নেতারা। জাতীয় রাজনীতিতে আমরা-ওরার নতুন কেন্দ্র হয়ে ওঠা আমির অবশ্য আজ আর মুখ খোলেননি। সাংবাদিকদের প্রশ্ন এড়িয়ে বাড়ি থেকে বেরিয়ে গিয়েছে নায়কের গাড়ি।
গতকাল দিল্লিতে এক অনুষ্ঠানে আমির বলেছিলেন, ‘‘আমার স্ত্রী কিরণ (রাও) পর্যন্ত উদ্বিগ্ন হয়ে জানতে চেয়েছিল, আমাদের দেশ ছেড়ে চলে যাওয়া উচিত কি না। ও সন্তানের ভবিষ্যৎ ভেবে ভয় পাচ্ছে।’’ আমির যে অনুষ্ঠানে এই কথা বলেন, সেখানে ছিলেন কেন্দ্রীয় অর্থমন্ত্রী অরুণ জেটলি এবং সংসদ বিষয়কমন্ত্রী এম বেঙ্কাইয়া নায়ডু, যোগাযোগমন্ত্রী রবিশঙ্কর প্রসাদ এবং সংসদ বিষয়ক প্রতিমন্ত্রী রাজীবপ্রতাপ রুডি। বেঙ্কাইয়া আজ বলেন, ‘‘কিছু লোক বিভ্রান্তি ছড়াচ্ছেন, কিছু লোক বিভ্রান্ত হচ্ছেন! এঁরা কোন গোত্রে পড়েন তা বলতে চাই না! ’’
আমিরের জবাব দিতে আজ পাল্টা আক্রমণ শুরু করেন কেন্দ্রীয় মানবসম্পদ উন্নয়নমন্ত্রী স্মৃতি ইরানি। তিনি বলেন, ‘‘আমির খান আমাদের দেশের পর্যটন শিল্প— ইনক্রেডিবল ইন্ডিয়া’র ব্র্যান্ড-দূত। তিনি অরুণ জেটলির সামনে ওই কথাগুলো বলতে পেরেছেন, এটাই তো ইনক্রেডিবল! এটাই তো প্রমাণ করে, দেশে বাকস্বাধীনতা রয়েছে।’’ তাঁর যুক্তি, একসময় (স্মৃতি) মোদীর সমালোচনা করলেও পরে তিনি মন্ত্রী হয়েছেন। এটাই মোদীর ‘সহিষ্ণুতার উদাহরণ’! কেন্দ্রীয় সংখ্যালঘু বিষয়কমন্ত্রী মুখতার আব্বাস নকভির কথায়, ‘‘উদ্দেশ্যপ্রণোদিত রাজনৈতিক প্রচারে প্রভাবিত হয়ে আমির ওই মন্তব্য করেছেন। এতদিন এদেশের যে মানুষজন তাঁকে সম্মান দেখিয়েছেন, আমির তাঁদের অপমান করেছেন।’’ এক কদম এগিয়ে কেন্দ্রীয় নগরোন্নয়ন প্রতিমন্ত্রী বাবুল সুপ্রিয়ের রিটুইট, ‘আমিরকে বলা হোক, উনি যেন পিকে’র ধাঁচে ইসলাম ধর্মের প্রবক্তাকে নিয়ে শ্লেষাত্মক ছবি করে সিরিয়ায় যান। দেখা যাবে, কারা অসহিষ্ণু’।
সকালেই সাংবাদিক বৈঠক করেন বিজেপি’র সংখ্যালঘু মুখ তথা মুখপাত্র শাহনওয়াজ হুসেন। তাঁর দাবি, ‘‘দেশবাসীকে অপমান করেছেন আমির। ইউরোপ এবং মুসলিম দেশগুলির অবস্থা কী? সর্বত্রই তো অসহিষ্ণুতা।’’ ঘটনাচক্রে, ‘নির্বাসিত’ লেখিকা তসলিমা নাসরিনও আজ টুইট করেছেন, ‘বিশ্বের সর্বত্রই কম-বেশি অসহিষ্ণুতা। সেলিব্রিটি তারকা আমির খান এবং তাঁর পরিবারের জন্য ভারতই সবচেয়ে নিরাপদ।’’

আমিরের বাড়ির সামনে প্রহরা। —পিটিআই
অসহিষ্ণুতা বিতর্কে সম্প্রতি মুখ খুলেছিলেন অমিতাভ বচ্চন, সলমন খান, সরোদ শিল্পী আমজাদ আলি খানও। প্রশ্ন উঠছে, সেই সময় বিজেপি’র প্রথমসারির নেতা-মন্ত্রীরা তেমনভাবে সরব না হলেও আমিরের বেলায় কেন্দ্র এবং বিজেপি এত তৎপর কেন। রাজনৈতিক বিশ্লেষকদের একাংশের মতে, সামাজিক আন্দোলনের ক্ষেত্রেও আমিরের জনপ্রিয়তা ব্যাপক। টেলিভিশনে ‘সত্যমেব জয়তে’ অনুষ্ঠান তাঁকে বাড়তি গ্রহণযোগ্যতা দিয়েছে। দ্বিতীয়ত, গত বছর গাঁধী’জির জন্মদিনে ‘স্বচ্ছ ভারত’ কর্মসূচির উদ্বোধনের দিন আমির ছিলেন প্রধানমন্ত্রীর পাশেই। সেই প্রেক্ষিতে তাঁর মন্তব্য কেন্দ্রের কাছে অনেক বেশি ‘অস্বস্তিকর’। সেকারণেই পাল্টা আক্রমণের বহর বেশি। শিবসেনা আবার শুধু আমিরকেই নয়, দিলীপকুমার এবং শাহরুখকেও ‘কৃতঘ্ন সাপে’র সঙ্গে তুলনা করে বলেছে, এঁরা পাকিস্তানে যেতে পারেন।
আমিরের পাশে দাঁড়িয়ে কেন্দ্র এবং প্রধানমন্ত্রীকে নিশানা করেছেন কংগ্রেসের সহ-সভাপতি রাহুল। তাঁর অফিসের তরফে একাধিক টুইটে বলা হয়েছে, ‘যাঁরাই সরকার এবং মোদী’জিকে প্রশ্ন করেছেন, তাঁদের দেশবিরোধী, জাতীয়তাবিরোধী বা উদ্দেশ্যপ্রণোদিত তকমা দেওয়া হয়েছে। তাদের গলার জোরে, ভয় দেখিয়ে বা কুৎসা করে চুপ করানোর পরিবর্তে সরকার বরং বোঝার চেষ্টা করুক, কেন তাঁরা বিচলিত। এটাই ভারতের সমস্যা মেটানোর রাস্তা’। যে টুইট ঘিরে বিজেপি’র অভিযোগ, কংগ্রেসের চক্রান্তের অংশ আমির!
আমিরের মন্তব্য নিয়ে সরাসরি কিছু না বললেও তৃণমূলের মুখ্য জাতীয় মুখপাত্র ডেরেক ও’ব্রায়েন বলেন, ‘‘অসহিষ্ণুতা নিয়ে আমাদের দৃষ্টিভঙ্গি সকলেই জানেন। সহিষ্ণুতাকে কীভাবে বাস্তবায়িত করতে হয়, মমতাদি বাংলায় তা করে দেখিয়েছেন।’’ সংসদের আসন্ন অধিবেশনে তাঁরা বহুত্ববাদের বিষয়টি তুলবেন। সিপিএমের সাধারণ সম্পাদক সীতারাম ইয়েচুরিরর টুইট, ‘সত্য কথা বলছেন বলে আমিরকে হুমকি দেওয়া উচিত নয়’।
‘সত্যমেব জয়তে’র সফল সঞ্চালক আমির অবশ্য হাড়ে হাড়ে বুঝছেন, সত্য বড়ই কঠিন! ‘দঙ্গল’ (কুস্তি) তো সবে শুরু!